Σε ένα ματς που είχε μεγάλη... ιδιαιτερότητα για την Ελλάδα, η «επίσημη αγαπημένη» δεν κατάφερε να ξεπεράσει την αστοχία της, τόσο στα σουτ, όσο και στις βολές και ηττήθηκε από τις ΗΠΑ, οι οποίες έχουν να χάσουν σε επίσημο παιχνίδι από το 2006 και τον απίστευτο ημιτελικό στη Σαϊτάμα.

Παρόλα αυτά, οι διεθνείς παίρνουν θετικό πρόσημο στην άμυνα, καθώς κατάφεραν να κρατήσουν την ομάδα του Γκρεγκ Πόποβιτς στους 69 πόντους στο φετινό τουρνουά, τη στιγμή που είχαν 93.0 πόντους κατά μέσο όρο.

Πλέον, η Εθνική μας πρέπει να παίξει τα... ρέστα της στο τελευταίο παιχνίδι της δεύτερης φάσης με την Τσεχία (09/09, 11:30, ΕΡΤSports) και να την νικήσει με +12 πόντους, αλλά να νικήσει και η ΗΠΑ τη Βραζιλία, για να προκριθεί στα προημιτελικά του Παγκοσμίου Κυπέλλου.

Ο Γιάννης Αντετοκούνμπο ολοκλήρωσε το ματς με double double (15π., 13ρ.) και ο Κώστας Σλούκας έφτασε τους 13 πόντους.

Το ματς

Η Ελλάδα μπήκε ψυχωμένα στην αρχή στο παρκέ και με τον Γιάννη να πετυχαίνει 7 πόντους και τον Παπαπέτρου να δίνει βοήθειες, έφτασε στο 9-12 (5'). Η ΗΠΑ πέρασε μπροστά (14-12, 8') με 6 πόντους του Μπράουν και έφτασε στο +6 (19-13, 9') με τους Ουόκερ και Μπαρνς. Ο Λαρεντζάκης δημιούργησε για τους Πρίντεζη και Παπαπέτρου κι η Ελλάδα έκανε το 19-17 στο δεκάλεπτο. Η συνέχεια, ωστόσο, δεν ήταν το ίδιο... ονειρική, αφού η Εθνική μας έμεινε με 3/18 σουτ στη δεύτερη περίοδο! Ο Σλούκας ισοφάρισε για το 20-20 (11') και σε εκείνο το σημείο η Team USA έκανε σερί, για να φτάσει στο 29-20 (14΄). Σλούκας και Γιάννης μείωσαν (31-25, 17'), αλλά κάτι η... ατυχία, κάτι το θολωμένο μυαλό και η Εθνική μας συνέχισε να τα... σπάει (6/22δ., 4/17τρ.), με την η Αμερική να πηγαίνει στο +13 στο ημίχρονο (38-25, 20').

Οι διεθνείς μας έκαναν σερί 5-0 στα πρώτα δύο λεπτά (38-30, 22'), αλλά η άμυνα δεν ήταν αυτή που έπρεπε, με αποτέλεσμα η ομάδα του Γκρεγκ Πόποβιτς να πάει στο +15 (45-30, 24') με τρίποντο του Ουόκερ και κάρφωμα του Μπαρνς. Οι παίκτες του Θανάση Σκουρτόπουλου έδειξαν σημάδια αντίδρασης (47-35, 26'), αλλά δυστυχώς δεν συνεχίστηκε για πολύ αυτό, καθώς η ευστοχία από τα 6.75 δεν ήρθε ποτέ και η ΗΠΑ πήγε στο +17 στο 30' (54-37). Η Αμερική πήγε και στο +19 (56-39), αλλά ο Σλούκας σημείωσε 5 σερί πόντους για το 54-37 (32') και λίγο αργότερα ο Μάντζαρης ευστόχησε για τρεις και ο Θανάσης έκλεψε κι έδωσε στον Καλάθη για το 61-50 (35'). Η Ελλάδα δεν μπορούσε να βρει στόχο ούτε στο τέλος, με τις ΗΠΑ να φτάνουν τελικώς στη νίκη (69-53, 40').

ΝΙΚΗΣΕ ΓΙΑΤΙ: Η ΗΠΑ είχε ελαφρώς καλύτερο ποσοστό στα δίποντα (47%) και 88% στις βολές (14/16 - 4/10).

ΕΚΑΝΑΝ ΤΗΝ ΔΙΑΦΟΡΑ: Κέμπα Ουόκερ (15π., 6ασ., 4ρ.) και Τζέιλεν Μπράουν (8π., 9ρ.) έκαναν πολύ καλή εμφάνιση.

ΑΦΑΝΕΙΣ «ΗΡΩΕΣ»: Ο Ντόνοβαν Μίτσελ πρόσθεσε 10 πόντους και πήρε 5 ριμπάουντ και ο Χάρισον Μπαρνς είχε 9 πόντους και 7 ριμπάουντ.

ΠΕΡΑΣΑΝ ΚΑΙ ΔΕΝ ΑΚΟΥΜΠΗΣΑΝ: Καλάθης και Μπουρούσης δεν βοήθησαν επιθετικά όσο μας είχαν συνηθίσει.

ΣΗΜΕΙΟ-ΚΛΕΙΔΙ: Η δεύτερη περίοδος, στην οποία η Εθνική μας έμεινε με 3/18 σουτ και η ΗΠΑ πήρε τον έλεγχο του ματς.

ΤΙ ΠΕΤΑΝΕ: Και οι δύο ομάδες τα τρίποντα.

ΟΙ ΦΑΣΕΙΣ ΤΟΥ ΑΓΩΝΑ:

Τάπα ο Γιάννης, τρίποντο ο Μπουρούσης!

Λαρεντζάκης για Παπαπέτρου και καρφωματάρα με την λήξη της περιόδου!

Καρφωματάρα Αντετοκούνμπο, τους... έβαλε στα καλάθια!

Τα δεκάλεπτα: 19-17, 38-25, 54-37, 69-53.